**Pakuotės lapelis: informacija pacientui**

**Lidoposterin 50mg/g tepalas**

Lidokainas

**Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.**

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.

- Neišmeskite šio lapelio, nes vėl gali prireikti jį perskaityti.

- Jeigu norite sužinoti daugiau arba pasitarti, kreipkitės į vaistininką.

1. Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
2. Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją.

**Apie ką rašoma šiame lapelyje?**

1. Kas yra Lidoposterin ir kam jis vartojamas

2. Kas žinotina prieš vartojant Lidoposterin

3. Kaip vartoti Lidoposterin

4. Galimas šalutinis poveikis

5. Kaip laikyti Lidoposterin

6. Pakuotės turinys ir kita informacija

**1. Kas yra Lidoposterin ir kam jis vartojamas**

Vaistas tinka dėl hemorojaus mazgų, išangės įtrūkimo, fistulės, pūlinio arba tiesiosios žarnos uždegimo atsiradusiam išangės srities niežuliui bei skausmui malšinti. Be to, jo vartojama prieš išangės ir tiesiosios žarnos apžiūrą ar operaciją ir po jos.

**2. Kas žinotina prieš vartojant Lidoposterin**

**Lidoposterin vartoti negalima:**

- jeigu yra alergija lidokainui arba bet kuriai pagalbinei šio vaisto medžiagai (jos išvardytos 6 skyriuje).

**Įspėjimai ir atsargumo priemonės**

Pasitarkite su gydytoju arba vaistininku, prieš pradėdami vartoti Lidoposterin.

Kai yra grybelių sukeltas pažeidimas, kartu su vaistu būtina vartoti lokalaus poveikio vaistų nuo grybelių.

**Kiti vaistai ir Lidoposterin**

Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

**Nėštumas ir žindymo laikotarpis**

Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Lidoposterin, kaip ir kitokių vaistų, nėščioms moterims ir žindyvėms galima vartoti tik gydytojo nurodymu.

**Vairavimas ir mechanizmų valdymas**

Poveikio gebėjimui vairuoti transportą ir valdyti mechanizmus nepastebėta.

**Lidoposterin sudėtyje yra cetilo alkoholio.**

Cetilo alkoholis gali sukelti lokalių odos reakcijų (pvz., kontaktinį dermatitą).

**3. Kaip vartoti Lidoposterin**

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Rekomenduojama dozė yra 2 – 3 kartus per parą.

Vaisto kiekis priklauso nuo gydomo odos bei gleivinės ploto. Lidoposterin sudėtyje yra lokaliai veikiantis anestetikas, kurio poveikis pasireiškia greitai, todėl vaisto rekomenduojama tepti mažai. Didžiausia vienkartinė dozė yra 2,5 g tepalo (125 mg lidokaino). Jos viršyti nepatariama.

Iš ryto ir vakare, ypač po tuštinimosi, gydomą odą ir gleivinę tepalu reikia atsargiai patepti, po to pirštu atsargiai įtrinti. Kad būtų lengva tepti, vaistą rekomenduojama laikyti 18 – 25 °C temperatūroje.

Kad po operacijos išangės išorėje greičiau gytų žaizda bei išnyktų skausmas, iš pradžių galima naudoti marlės juostelę, užteptą reikiamu preparato kiekiu.

Kiekvienoje pakuotėje yra kaniulė, kurios šone yra anga. Šiuo įtaisu galima be vargo įkišti į išangės kanalą bei tiesiosios žarnos ančius reikiamą tepalo kiekį.

## Kaniulės naudojimas

Ant tūbelės užsukama kaniulė ir pašalinama jos viršūnė. Tūbelė spaudžiama tol, kol tepalas pradeda lįsti pro šoninę kaniulės angą. Po to visa kaniulė atsargiai įkišama į tiesiąją žarną.

Kaniulę įkišti lengviau, jei ji prieš tai patepama trupučiu tepalo. Tūbelę paspaudus dar kartą, tepalas patenka į išangės kanalą. Kad jis tolygiai pasiskirstytų, tūbelę reikia atsargiai pasukinėti. Kaniulę būtina išvalyti: iš jos pro šoninę angą išspausti truputį tepalo, nušluostyti paviršių sugeriamuoju popieriumi ir vėl tvirtai užsukti viršūnę. Sandariai laikomas tepalas mažiau džiūsta.

*Žinotina*

Tepalas, vartojamas išangės srityje, dėl kūno temperatūros gali sutepti apatinius drabužius, todėl patariama naudoti minkštą įklotą, pvz., popierinę nosinę, vatą ar kt.

Be pertraukos vaisto galima vartoti ne ilgiau kaip 4 – 6 savaites. Jei vėl atsiranda simptomų, Lidoposterin tepalo galima pradėti vartoti iš naujo.

**Ką daryti pavartojus per didelę Lidoposterin dozę?**

Lidoposterin tepalo perdozavimo ar apsinuodijimo juo atvejų nežinoma. Kadangi veiklioji medžiaga turi sukelti lokalų poveikį išangės srities odoje ir gleivinėje, perdozuoti vaisto, vartojant laikantis nurodymų, neįmanoma.

Jei pacientas, ypač vaikas, netyčia nuryja tepalo, gali sutrikti virškinimo trakto veikla: atsiranda pilvo skausmas, pykinimas. Tik prarijus labai didelę lidokaino dozę, sutrinka orientacija, prasideda traukuliai, kvėpavimo slopinimas, gali ištikti net kardiogeninis šokas.

Lidokainui specifinio priešnuodžio nėra.

**Pamiršus pavartoti Lidoposterin**

Negalima vartoti dvigubos dozės norint kompensuoti praleistą dozę.

**Nustojus vartoti Lidoposterin**

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

**4. Galimas šalutinis poveikis**

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Labai dažnai tarpvietėje gali pasireikšti lokali padidėjusio jautrumo reakcija: niežėjimas, skausmas.

**Pranešimas apie šalutinį poveikį**

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti tiesiogiai, užpildę interneto svetainėje [www.vvkt.lt](http://www.vvkt.lt) esančią formą, ir pateikti ją vienu iš šių būdų: raštu adresu (Valstybinei vaistų kontrolės tarnybai prie Lietuvos Respublikos sveikatos apsaugos ministerijos), Žirmūnų g. 139A, LT 09120 Vilnius; nemokamu fakso numeriu (8 800) 20 131; telefonu (8 6) 143 35 34; el. paštu [NepageidaujamaR@vvkt.lt](mailto:NepageidaujamaR@vvkt.lt), per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.

**5. Kaip laikyti Lidoposterin**

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 °C temperatūroje.

Pirmą kartą tūbelę atsukus, tepalą reikia suvartoti per 6 mėnesius.

Ant dėžutės ir tūbelės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

**6. Pakuotės turinys ir kita informacija**

**Lidoposterin sudėtis**

1. Veiklioji medžiaga yra lidokainas. 1 g tepalo yra 50 mg lidokaino.
2. Pagalbinės medžiagos yra cetilo alkoholis, makrogoliai (400, 1500, 3000), išgrynintas vanduo.

**Lidoposterin išvaizda ir kiekis pakuotėje**

Homogeninės konsistencijos, baltas, bekvapis tepalas.

Pakuotėje yra aliuminio tūbelė, kurioje yra 25 g tepalo, su užsukamuoju plastmasiniu dangteliu ir kaniulė.

**Registruotojas ir gamintojas**

DR. KADE Pharmazeutische Fabrik GmbH

Rigistraβe 2

12277 Berlin, Vokietija

Tel. +49 30/7 20 82-0

Faksas +49 30/7 20 82-200

El. paštas [info@kade.de](mailto:info@kade.de)

Jeigu apie šį vaistą norite sužinoti daugiau, kreipkitės į vietinį registruotojo atstovą:

UAB Morfėjus

Žalgirio g. 93-42

LT-08218 Vilnius

Tel. +370 2796328

El. paštas info@morfejus.lt

**Šis pakuotės lapelis paskutinį kartą peržiūrėtas 2019-05-15.**

**Kiti informacijos šaltiniai**

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje[http://www.vvkt.lt/](http://www.ema.europa.eu).